АҞӘА, цәыббра 16 – Sputnik, Бадраҟ Аҩӡба. Акоррупциа аҿагыларази ашәарҭадарази Аилак инарҭбаау аилатәара мҩаԥысит ахәаша, Жәлар Реизараҟны. Аилатәара далахәын Аҩныҵҟатәи аусқәа рминистр Аслан Кобахьиа.
Аилатәараҟны Аслан Кобахьиа иазгәеиҭеит амчратә структурақәа адукаттә конторақәа иреиԥшымхароуп ҳәа.
"Уа — ҭахыла аусура ахаангьы иахәҭаны иҟоу алҵшәа аанашьҭуам, ацәгьоура аҿагыларагьы залнаршом", — иҳәеит Кобахьиа.
Аслан Кобахьиа иажәақәа рыла ауаҩы дшахьырхәхо агәра игозароуп.
"Ауаҩы ацәгьара ҟаиҵоит. Дааныркылоит. Аԥара ргоит. Доурышьҭуеит. Аԥсҭазаара бзиазы акәӡам уи дзырӷьычыз, аха ас аныҟаҳҵалак еиҳагьы деицәахоит", — иҳәеит иара.
Аҵыхәтәантәи аамҭазы ауаажәларра рҟны арезонанс цәырызгаз ацәгьоурақәа, Ирина Дочиаԥҳа лӷьычра еиԥшыз, дрылацәажәо Аслан Кобахьиа иазгәеиҭеит аусҭҵаара ишаҿу.
"Иахьатәи амш иацтәи еиԥшым. Аус уурц уҭахызар, ацәгьоурақәа раарԥшра мариоуп – иҟоуп атехника, аимадара, алшарақәа", ҳәа азгәеиҭеит иара.
Атәыла Ахада Рауль Ҳаџьымба Адҵа инапы аҵеиҩит 2016 шықәса нанҳәа 16 рзы Аслан Кобахьиа Аҩныҵҟатәи аусқәа рминистрс дҟаҵазарц.